Eveniment

Karmenu Vella, comisarul european pentru mediu, afaceri maritime şi pescuit: Dacă România ar pune în practică în totalitate legislaţia existentă cu privire la deşeuri, ar crea 29.000 de locuri de muncă şi venituri suplimentare de 3 miliarde de euro anual

Karmenu Vella: „O problemă recurentă a ţării este întârzierea în ceea ce priveşte transpunerea legislaţiilor europene în legislaţia naţională. Însă problema mai mare implementarea: deşi România este unul dintre cele mai recente state membre care s-a alăturat Uniunii, deja a încălcat de multe ori normele de mediu. De cele mai multe ori în zone precum gestionarea deşeurilor, de exemplu închiderea gropilor de gunoi considerate sub standard; poluarea aerului, unde a depăşit normele de emisie şi nu a monitorizat corespunzător calitatea aerului; neadaptarea vechilor facilităţi de ardere (n.red: a deşeurilor) la noile standard europene şi autorizarea de proiecte fără analizele necesare.

Autor: Alex Ciutacu 4024

♦ România nu s-a aliniat la legislaţia europeană cu privire la mediu. Prin urmare, a fost dată în judecată de Comisia Europeană la Curtea Europeană de Justiţie pentru nerespectarea standardelor de emisie. ♦ Încălcarea normelor determină 23.000 de morţi premature, în România, în fiecare an, susţine maltezul Karmenu Vella, comisar european pentru mediu.

Estimările Comisiei Europene arată că respectarea legislaţiilor impuse de structură ar genera zeci de mii de locuri de muncă în economie şi ar spori veniturile statului din sectorul deşeurilor cu peste 3 miliarde de euro anual. „Estimările noastre arată că, dacă România ar implementa în totalitate legislaţia existentă cu privire la deşeuri, ar fi create peste 29.000 de locuri de muncă, iar veniturile anuale din acest sector ar creşte cu peste 3 miliarde de euro. Şi, dacă aţi fi mers mai departe şi v-aţi fi îndreptat spre punctele planului european cu privire la eficientizarea resurselor, aţi fi creat încă 30.000 de locuri de muncă, iar veniturile anuale ar fi crescut cu peste 3,6 miliarde de euro. Sunt multe exemple în UE unde economia circulară îmbunătăţeşte cooperarea public-privat, incluzând şi cetăţenii în aceste acţiuni şi generând locuri de muncă şi creştere economică. România este bine poziţionată pentru a profita de aceste lucruri“, spune Karmenu Vella, comisarul european pentru mediu, afaceri maritime şi pescuit, într-un interviu pentru ZF.